Näin reittiopas uudistuu Tampereella: bussien reaaliaikainen seuranta ja aikataulupalvelut yhdistyvät

Tampereen seudun joukkoliikenteen Repa Reittiopas uudistuu. Uusi palvelu yhdistää reittioppaaseen bussien reaaliaikaisen seurannan ja aikataulupalvelut. Reittiopas perustuu paikannukseen. Käyttäjä näkee kartalta yhdellä vilkaisulla mitä pysäkkejä on hänen lähellään ja milloin busseja niiltä lähtee. Tämä mahdollistaa sen, että käyttäjän ei välttämättä tarvitse tehdä reittihakua ollenkaan. Reittihaun voi myös tehdä syöttämällä pelkästään määränpään, kun käyttäjän sijainti on tiedossa. Uudistettu reittiopas näyttää myös reaaliaikaiset, pysäkkikohtaiset aikataulut, jolloin niiden hakemiseen ei tarvita enää erillistä palvelua. Repa.tampere.fi-osoite alkaa joulukuun alussa ohjata uudistettuun reittioppaaseen. Se on tällä hetkellä käytettävissä osoitteessa pilottirepa.tampere.fi. Vanha reittiopas säilyy toistaiseksi käytössä osoitteessa vanharepa.tampere.fi. –Joulukuun alussa Lissu liikenteenseuranta, sähköinen linjakartta ja aikataulupalvelut yhdistyvät. Yhdistetty palvelu on asiakkaalle nykyistä helppokäyttöisempi, sanoo joukkoliikennejohtaja Mika Periviita Tampereen seudun joukkoliikenteestä. Vanha informaatiojärjestelmän toiminnan loppuessa Lissu liikenteenseuranta, pysäkkinäytöt ja bussien sisänäytöt poistuvat käytöstä. Periviidan mukaan pysäkkinäytöt tullaan korvaamaan uusilla. Niitä tulee tärkeille pysäkeille, sellaisille, joilla on paljon käyttäjiä. Nykyjärjestelmässä on ollut parikymmentä pysäkkinäyttöä, joista osa on jo poistettu ratikkatyömaan tieltä. Uudessa järjestelmässä pysäkkinäyttöjä on saman verran. Bussien sisänäytöt vaihtuvat ensi vuonna nykyistä kehittyneempiin versioihin. Niissä voidaan esittää nykyistä enemmän informaatiota ja myös mainoksia. Mainoksilla katetaan kustannuksia. Vanhat palvelut poistuvat käytöstä vähitellen ensi vuoden aikana. Infojärjestelmän siirtymävaiheessa vanhan järjestelmän palveluissa tulee olemaan reaaliaikaisen tiedon sijaan aiempaa enemmän suunniteltuun aikatauluun perustuvia arvioita bussin saapumisesta. –On ikävää, että joudumme hetkellisesti laskemaan palvelun tasoa. Järjestelmän uusiminen ei onnistu yhdessä yössä, sanoo Periviita. Vuodenvaihteessa Tampereen seudulla otetaan käyttöön ensimmäistä kertaa mobiililippu, joka ensimmäisessä vaiheessa on edullisempi kertalippu.